היחידה לקידום הסטודנטים הערבים תכוון, תנהל ותפקח אחר ביצוע הפרוייקטים והתוכניות המופעלות במסגרתה, ברמה המוסדית מחד וברמת הסטודנט הבודד מאידך. היחידה תעניק לסטודנט מענה כולל, עבודה מערכתית ויצירת שיתוף פעולה בין גורמים אקדמיים ומנהליים-חוגיים, מדור הרשמה וקבלת תלמידים, מדור שכר-לימוד, דיקנט הסטודנטים, המכינה הקדם-אקדמית, פיקוח ובקרה דינאמיים. בנוסף, היחידה תיתן מענים ברמות שונות, לצורך תמיכה בסטודנטים המגלים קושי בהתמודדות, החל מייעוץ אקדמי אישי וכלה בסיוע כספי, ככל שנדרש.
השתתפות בירידים אקדמיים: היחידה לקידום הסטודנטים הערבים דואגת להשתתף בירידים אקדמיים שיוזמים בתי-ספר, מועצות מקומיות ו/או עמותות. בירידים אלה מועבר מידע על העולם האקדמי באופן כללי ועל המכללה האקדמית עמק יזרעאל והחוגים הנלמדים בה באופן פרטי.
שיעורי עזר ותגבורים לתלמידי המכינה הערבים (קורסי עברית, קורסי אנגלית, מימ"ד בערבית, מתמטיקה ועוד): התוכנית כוללת מתן שיעורי עזר על ידי מרצים בעלי תואר שני בתחום הידע, באופן פרטני או קבוצתי. בנוסף לכך, מופעלות חונכויות בתחום מדעי הרוח והחברה, מתמטיקה ואנגלית. החונכים הינם סטודנטים משנים ב' וג' אשר למדו וסיימו את המכינה בממוצעים גבוהים במיוחד. כמו כן, מועברים קורסים בנושאים שונים כמו קורס "מיומנויות למידה אקדמית" לתלמידי המכינה מהחברה הערבית. בנוסף, תלמידי המכינה יכולים לפנות ליועצת מהחברה הערבית שתפקידה לייעץ להם וללוותם במהלך לימודיהם.
צעד לפני כולם: התוכנית מאפשרת לסטודנטים שהתקבלו ללימודים אקדמיים ומחויבים בלמידת קורס עברית, ללמוד קורס זה במקום קורס העברית שנלמד בסמסטר א' בשנה הראשונה ללימודי התואר הראשון וזאת בעלות מסובסדת; התוכנית "צעד לפני כולם" מחזקת את בסיס הידע ובונה מיומנויות ראשוניות אשר יאפשרו תחילת לימודים מיטבית כבר מתחילת לימודיהם האקדמיים.
יום הכנה לסטודנטים הערבים: מידי שנה מקיימת היחידה לקידום הסטודנטים הערבים יום הכנה לסטודנטים החדשים שהתקבלו ללימודי תואר ראשון במכללה, וזאת על מנת לסייע להם בכניסה מיטבית לעולם האקדמי. ביום הכנה זה נחשפים הסטודנטים למידע רלבנטי ועדכני אודות תקנון המכללה ונהליה, המלגות השונות, שירותי משרדי דיקן הסטודנטים ופגישות עם סטודנטים וותיקים שמהם ישמעו מקרוב על אווירת וחווית הלימודים במכללה.
סדנת עברית מדוברת: סדנה זו מיועדת לסטודנטים החדשים שהתקבלו ללימודים אקדמיים במכללה האקדמית עמק יזרעאל, ומעוניינים לשפר את רמת הידע והדיבור בשפה העברית. הקורס נפרס על פני 20 מפגשים ומועברת על-ידי מרצה בעל ניסיון בתחום זה.
שיעורי עזר ותגבור לימודי: תוכנית זו מסייעת בהפנמת החומר הלימודי באמצעות קיום מערך תמיכה, ליווי ועזרה לימודית. לסטודנט מוצעות שתי אפשרויות: א) חניכה אישית/פרטנית; ב) חניכה קבוצתית. מערך התמיכה הלימודית ניתן בכל הקורסים הנלמדים במכללה. בנוסף, היחידה עובדת בשיתוף פעולה הדוק עם חוגי הלימוד השונים וזאת על מנת לבנות קבוצות תגבור מיוחדות לקורסים קשים במיוחד.
כתיבה אקדמית: הפרוייקט נותן מענה לכלל הסטודנטים מהחברה הערבית הלומדים במכללה במטרה לסייע להם בהגשת עבודות כתובות. הסטודנטים מקבלים סיוע ממנחה מומחה בהכנת העבודה, וכן ייעוץ בכתיבה אקדמית בהתאם לכללי APA, ברמה אקדמית וללא שגיאות כתיב או תחביר.
אוריינות סטטיסטית: הפרוייקט נותן מענה לסטודנטים המתקשים בקורסי סטטיסטיקה, שיטות מחקר ו- SPSS. במהלך הפרוייקט ניתן מענה לשאלות הסטודנטים, סיוע במשימות ומטלות, הנחייה ועזרה בפתרון תרגילים.
אוריינות כלכלית: הפרוייקט מספק עזרה ותמיכה לימודית לסטודנטי המכללה מהחברה הערבית בקורסי הכלכלה השונים הנלמדים במסגרת החוגים במכללה.
אוריינות פסיכולוגית: הפרוייקט מספק עזרה ותמיכה לימודית לסטודנטי המכללה מהחברה הערבית בקורסי הפסיכולוגיה, הסוציולוגיה, האנתרופולוגיה, מדעי ההתנהגות והחינוך השונים הנלמדים במסגרת החוגים במכללה.
פרוייקט האנגלית: הפרוייקט נותן מענה לסטודנטים מהחברה הערבית המתקשים בלימודי האנגלית, באמצעות מתן שיעורי עזר ותמיכה על ידי סטודנטים חונכים אשר סיימו בהצלחה רבה (ממוצע מעל 85) קורסי אנגלית במכללה. החונכים עוברים הכשרה מיוחדת והם מלווים על ידי היחידה ללימודי אנגלית.
מנוי GOOL: סטודנטים הלומדים בחוג לכלכלה וניהול זכאים לקבל מנוי גוול (gool.co.il) בעלות מסובסדת למשך כל תקופת הלימודים שלהם. המנוי מכיל קורסים מקוונים במקצועות כמו מתמטיקה, סטטיסטיקה והסתברות, כלכלה, מנהל עסקים, מימון, חשבונאות ועוד.
ייעוץ חינוכי-אקדמי: מתן ייעוץ, תמיכה וליווי לסטודנטים מהחברה הערבית בהיבטים האקדמיים והחברתיים. בנוסף, היועץ אחראי לאתר סטודנטים עם קשיים מיוחדים (אקדמיים, חברתיים, אישיים וכו') ולהציע להם מערך תמיכה מותאם אישית. כמו גם, היועץ מקיים סדנאות מותאמות אישית לקבוצת סטודנטים לפי צרכים שעולים מן השטח.
ייעוץ ועריכת אבחונים בשפה הערבית לסטודנטים הערבים (לקות למידה/ הפרעות קשב וריכוז): המכללה האקדמית עמק יזרעאל חלוצה בלקיים אבחונים בשפה הערבית לסטודנטים; בנוסף, היועץ נותן התאמות לסטודנטים מאובחנים, מייעץ להם, מלווה אותם ותומך בהם אקדמית, לימודית ונפשית.
יועצת חינוכית לסטודנטים הערבים (הלומדים בתוכנית לתואר שני בייעוץ חינוכי): תפקיד היועצת הינו ללוות ולהדריך את הסטודנטים הלומדים בתואר שני לייעוץ חינוכי בסוגיות המאפיינות את החברה הערבית תוך ההתייחסות להיבטים תרבותיים ייחודיים.
יועצת סמינריונים לסטודנטים הערבים (הלומדים בחוג לכלכלה וניהול): תפקיד היועץ הינו ללוות ולהדריך את הסטודנטים הלומדים בחוג לכלכלה וניהול בחיבור העבודות הסמינריונית.
יועצת אקדמית לסטודנטים הערבים (הלומדים בחוג לעו"ס): תפקיד היועצת הינו ללוות ולהדריך את הסטודנטים הלומדים בחוג לעו"ס בסוגיות המאפיינות את החברה הערבית תוך ההתייחסות להיבטים תרבותיים ייחודיים.
איגוד האינטרנט הישראלי: היחידה לקידום הסטודנטים הערבים עובדת בשיתוף פעולה מלא עם איגוד האינטרנט הישראלי. במסגרת פרוייקט זה סטודנטים מלמדים קורס בהכרת המחשב לקבוצת מבוגרים מהחברה הערבית, תמורת מלגה בסך 750 ₪ לקורס.
יום עיון ארצי בנושא כשירות תרבותית.
פרויקט ומחקר בנושא הכשרת סגל אקדמי בניהול קלידוסקופ חברתי. פרופ' הלנה דה-סביליה סינה.
מחקר בנושא לימודים של סטודנטים ערביים במכללה ואפשרויות לצבירת הון משלב בחברה הישראלית – בחינה באמצעות אינדקס הפרדה/שילוב גלובלי (GSI), ד"ר אילן שדמה.
סמינריוני מחקר בנושא הרב-תרבותיות.